**Tarptautinėje geografijos olimpiadoje Lietuvos mokiniai laimėjo 3 sidabro medalius**

**Š.m. rugpjūčio 19–24 d. Meinuto mieste Airijoje vykusioje 20–ojoje tarptautinėje geografijos olimpiadoje Lietuvos mokiniai iškovojo 3 sidabro medalius.**

Lietuvai šioje olimpiadoje atstovavo keturi jaunieji geografai.

Sidabro medalius pelnė Palangos senosios gimnazijos III gimnazijos klasės mokinys Tomas Jakubauskas (mokytojas Nerijus Vaišvilas), Kauno jėzuitų gimnazijos III gimnazijos klasės mokinys Rokas Bagdonas (mokytoja Loreta Latvienė) ir Klaipėdos licėjaus IV gimnazijos klasės mokinys Mykolas Petrauskas (mokytoja Aistė Andriulė).

„Sveikiname medalininkus! Nepamirštame ir pagrindinio olimpinio principo – svarbu dalyvauti, – tad sveikiname ir ketvirtąjį Lietuvos komandos narį – Jokūbą Gudaitį iš Palangos senosios gimnazijos – svariai prisidėjus prie Lietuvos aukšto reitingo bei pasisėmus puikios patirties!“, – sako Gediminas Beresnevičius, Lietuvos mokinių dalyvavimą tarptautinėse olimpiadose organizuojančios Lietuvos neformaliojo švietimo agentūros (LINEŠA) Gebėjimų ugdymo skyriaus vedėjas.

Visos mūsų ketveriukės pastangomis, Lietuva šįmet užėmė 10–ą vietą pasaulyje tarp beveik penkiasdešimties olimpiadoje dalyvavusių šalių.

„Linkime visiems šioje olimpiadoje dalyvavusiems mokiniams sėkmingos tolimesnės kloties – Tomui ir Rokui paskutinėje gimnazijos klasėje, o Mykolui ir Jokūbui – naujo gyvenimo etapo keliuose. Taip pat sveikinimai skrieja šiuos mokinius nuo šeštos klasės lydėjusiems mokytojams ir mokykloms“, – kalba LINEŠA atstovas.

Lietuvos komandai šioje olimpiadoje vadovavavo Lietuvos geografijos mokytojų asociacijos prezidentas Rytas Šalna, jau daug metų nepailstamai ir atsidavusiai ugdantis jaunuosius mūsų šalies geografus, bei tarptautinių olimpiadų alumnė ir medalininkė Gabija Vasiliauskaitė.

Lietuvos jaunieji geografai pasaulinėse geografijos olimpiadose (iGeo) dalyvauja jau 20 metų (nuo 2004 m.).

***Apie Lietuvos neformaliojo švietimo agentūrą (LINEŠA):***

*LINEŠA yra Švietimo, mokslo ir sporto ministerijai pavaldi biudžetinė įstaiga, teikianti pagalbą įgyvendinant valstybės politiką neformaliojo vaikų švietimo ir ugdymo karjerai srityse.*

*LINEŠA organizuoja Lietuvos mokinių dalykines olimpiadas. Iš nacionalinių olimpiadų laimėtojų sudaromos mokinių komandos, kurios atstovauja mūsų šalį tarptautinėse olimpiadose. Taip pat LINEŠA organizuoja tarptautines dalykines mokinių olimpiadas Lietuvoje.*

**Daugiau informacijos:** [**www.linesa.lt**](http://www.linesa.lt)**,** [**www.geografija.lt**](http://www.geografija.lt)**,** [**www.geoolympiad.org/2024/**](http://www.geoolympiad.org/2024/)

***Papildomos informacijos teirautis:***

*Sigita Migonytė*

*Lietuvos neformaliojo švietimo agentūra*

*Komunikacijos specialistė*

*+370 687 97640*

*sigita.migonyte@linesa.lt*